Vagabund sur ils nivels
Profil cun flight-attendant Curdin Andri

David Spinnler

Vegliadetgna	26
Domicil	Sta. Maria Val Müstair e Turitg
Hobis	Leger, star patgific, gimnastica (trenament da forza)
Fermezza	Jau hai svelt contact cun glieud
Deblezza	Jau sun mintgatant in muscardin (Luftibus)
Hit culinaric	Cuschina tailandaisa
Emprim milliun en lotto	Vegniss investì en ina abitaziun da bellezza
Siemi	Il job da siemi hai jau gia
Gia tratg vid in joint?	Na

Curdin Andri da Sta. Maria en Val Müstair ha 26 onns e lavura sco flight-attendant tar la Swissair. Ils flight-attendants èn quels che provan d'accumplir mintga giavisch als passagiers dad aviuns. Curdin è damai in vagabund e camarier sur ils nivels, ma el è era responsabel per la segirezza dals passagiers en l'aviun. PUNTS è stà a Turitg-Kloten per vesair il mintgadi dad in flight-attendant.

I regna l'atmosfera mundana da tut ils eroports. Adina puspè sentin nus la ramur dals gronds aviuns che partan per tut las destinaziuns pussaivlas. Nus essan en il chasament per il persunal dals aviuns da la Swissair. I n'è betg temp da fulla sco cura che blers aviuns arrivan e partan. Lura è quest chasament sco in furmicler, emplenì da flight-attendants e pilots. Ussa scuntrain nus plitost paucs servients en l'unifurma da la Swissair. Ils umens cun frisura da chavels curts, las dunnas cun bellet (make-up). Tuttina èsi in travasch agità enturn quests vagabunds da professiun.

PU NTS: È la professiun da flight-attendant in stress?
Curdin: La lavur da flight-attendant è ina professiun che dovra blera energia. Ins è adina sin viadi. I dat adina dapli stress: Sche ti sgolas en Europa vesas ti mintga di var 700 persunas che ti salidas gentilmain. Ti dormas mintga di en in hotel d'ina autra citad. I dat citads - p.ex. Berlin e Minca - nua ch’jau enconusch mo l’eroport. Tut quai dovra blera energia.

Tge è lura l'attractiv vi da questa lavur?
La professiun da flight-attendant è ina professiun cun in tschert “glamour”. Jau enconusch bain citads sco Paris, Bruxelles, Stockholm, Oslo, Kopenhagen, Barcelona u Nizza. Jau sun stà 26 giadas a New York. Mintga giada per 24 uras. Ti pos savens midar tapeta.

Jau hai contact cun enorm blera glieud, era sch'i na dat betg gist conversaziuns profundas cun mintgin. Ins n'ha betg temp per bagliaffar ditg cun ils passagiers.

Lavuras ti adina ensemen cun ils medems collegas en ils aviuns?
Na, ils teams midan adina. Tar 3500 flight-attendants èn ins darar ensemen cun collegas ch'ins enconuscha. En bunamain trais onns sun jau sgulà circa cun 2000 differents collegas. Mintga giada ch'ins scuntra ad insatgi ch'ins enconuscha en l'aviun per lavurar ensemen datti ina festa. I va era meglier da lavurar ensemen cun insatgi ch'ins enconuscha.
Ina crew po avair in fitg bun contact durant in sgol. Suenter il sgol è quai a fin. Contacts a lunga vista èn difficils cun tants midaments tar ils partenaris da lavur.	

Tge stuais vus insumma far?
Per mintga sgol datti in plan tgi che lavura en in aviun. Il “maitre de cabine” è il capo en la cabina. Tut ils auters flight-attendants han ina lavur ch'è precisamain definida. Avant mintga sgol han ins ina sesida per coordinar la lavur. Nus procurain natiralmain per il bainstar dals passagiers. La lezia principala dals flight-attendants è dentant da guardar per la segirezza dals passagiers. Nus pudain far bler p.ex. en cas medicinals.
I capita savens ch'in passagier va en svaniment. Blers baivan memia pauc e prendan p.ex. meds da durmir. 

Es ti cuntent cun ils passagiers? 
I dat adina dapli passagiers. Perquai datti era passagiers agressivs. La mentalitad dals passagiers è quella: jau hai paja e perquai hai jau il dretg sin p.ex ina gasetta etc. Sche in na survegn betg sia gasetta, lura vegn el grit. Quai è ina sfida per nus da calmar e cuntentar a persunas che n'èn betg cuntentas. Ma igl e cler: L'uman n'è betg fatg per sgular. Blers han tema ed èn perquai gnervus en l'aviun.

Tge perspectivas has ti sco flight-attendant?
In flight attendant ha differentas pussaivladads per far progress: Sch'ins ha avunda experientscha pon ins servir en la first class. Quai è bel da lavurar per passagiers che han stil. En la first class viagian era blers stars. Ina autra pussaivladad è ch'ins po vegnir “maitre de cabine”. Quai è quel flight-attendant che è responsabel per la cabina dals passagiers. Sch'ins ha avunda dal sgular pon ins surpigliar ina funcziun da persunal a terra.